b"\n_START_ARTICLE_\nS\xc3\xb8r-Afrika\n_START_SECTION_\nNaturgeografi\n_START_PARAGRAPH_\nRepublikken S\xc3\xb8r-Afrika omfatter store geografiske omr\xc3\xa5der i det s\xc3\xb8rlige Afrika, med en over 2500 kilometer lang kystlinje som fra det s\xc3\xb8rligste punktet Kapp Agulhas strekker seg nordover langs Det indiske hav i \xc3\xb8st og Atlanterhavet i vest. S\xc3\xb8r-Afrika har et areal p\xc3\xa5 1\xc2\xa0219\xc2\xa0912 km\xc2\xb2._NEWLINE_Hele innlandet ligger p\xc3\xa5 mellom 900 og 2000 moh., og kalles Highveld. Innlandet er stort sett t\xc3\xb8rt, og g\xc3\xa5r fra \xc3\xb8rken til semi\xc3\xb8rken. Langs kysten utenfor innlandet ligger nesten uavbrutte fjellkjeder. H\xc3\xb8yest er disse i \xc3\xb8st ved Drakensberg-plat\xc3\xa5et som g\xc3\xa5r fra iMpumalanga i nord\xc3\xb8st ned mot s\xc3\xb8rspissen av Lesotho. H\xc3\xb8yeste topp er Thabana Ntlenyana p\xc3\xa5 3482 moh., som ligger inne i Lesotho. H\xc3\xb8yeste topp p\xc3\xa5 s\xc3\xb8rafrikansk side er Njesuthi p\xc3\xa5 3446 moh._NEWLINE_Langs kysten utenfor denne fjellkjeden g\xc3\xa5r en smal stripe med land som kalles Groot Randkant (afrikaans for Store Randkanten). \xc3\x98stkysten er sv\xc3\xa6rt frodig og mottar nok av regn. I nord\xc3\xb8st er landet subtropisk. Vestkysten best\xc3\xa5r stort sett av \xc3\xb8rken og strekker seg oppover mot Namibia og Namib\xc3\xb8rkenen. S\xc3\xb8r-Afrika har ingen naturlige innsj\xc3\xb8er. De fleste elvene g\xc3\xa5r fra Drakensberg-fjellene, den lengste av disse Oranje p\xc3\xa5 1860 km renner ut i Atlanteren i vest, der den utgj\xc3\xb8r grensen mellom Namibia og S\xc3\xb8r-Afrika. Den nest lengste elven er Limpopo p\xc3\xa5 ca. 1600 km. Den renner fra vest til \xc3\xb8st, utgj\xc3\xb8r en stund grensen mellom S\xc3\xb8r-Afrika og Zimbabwe f\xc3\xb8r den renner ut i Det indiske hav i Mosambik._NEWLINE_Tilh\xc3\xb8rende S\xc3\xb8r-Afrikas territorium er ogs\xc3\xa5 en liten semiarktisk \xc3\xb8ygruppe i S\xc3\xb8rishavet, Prince Edward\xc3\xb8yene, best\xc3\xa5ende av Marion (290 km\xc2\xb2) og den egentlige Prince Edward Island (45 km\xc2\xb2).\n_START_SECTION_\nKlima\n_START_PARAGRAPH_\nKlimaet er halvt\xc3\xb8rt i st\xc3\xb8rstedelen av landet, men subtropisk langs \xc3\xb8stkysten. Iblant forekommer lengre t\xc3\xb8rkeperioder._NEWLINE_Mangel p\xc3\xa5 store elver og innsj\xc3\xb8er gj\xc3\xb8r at man m\xc3\xa5 begrense anvendelsen av ferskvannet, og man har problemer med \xc3\xa5 f\xc3\xa5 vannet til \xc3\xa5 strekke til. Alt vann i de store byene i Gauteng importeres for eksempel fra Lesotho, mange hundre kilometer unna. Andre milj\xc3\xb8problemer er vann- og luftforurensning og jorderosjon. 93\xc2\xa0% av elektrisiteten fremstilles av fossilt brensel, 6\xc2\xa0% av kjernekraft og 1\xc2\xa0% av vannkraft.\n_START_SECTION_\nDemografi\n_START_PARAGRAPH_\nI 2011 hadde S\xc3\xb8r-Afrika en befolkning p\xc3\xa5 51 770 560 personer. Det er en \xc3\xb8kning fra forrige telling i 2001 som var p\xc3\xa5 44 819 778 mennesker.\n_START_SECTION_\nFolkegrupper\n_START_PARAGRAPH_\nApartheidstaten kategoriserte befolkningen i fire forskjellige rasegrupper, hvite, svarte, fargede og indere, og i mange \xc3\xa5r var det strenge restriksjoner p\xc3\xa5 kontakt mellom dem. Disse gruppene har videre forholdt seg forholdsvis homogene, og skillelinjene er til dels b\xc3\xa5de spr\xc3\xa5klige, etniske og kulturelle. Om enn kategoriene dekker over store interne motsetninger, er de dermed fortsatt en m\xc3\xa5lestokk som folk definerer seg i forhold til. Folketellingen i 2011 viste at av landets innbyggere definerte 41 000 938 seg som svarte,  4 615 401 som fargede, 4 586 8384 som hvite og 1 286 930 som indiske eller asiatiske. Utover dette definerer 280 454 seg ikke inn i noen av disse kategoriene. De prosentvise forholdene mellom gruppene endrer seg ganske fort. Kategorien svarte er eksempelvis i sterk vekst med en utpreget ung befolkning, mens den hvite andelen stadig minker grunnet lave f\xc3\xb8dselsrater og emigrasjon. _NEWLINE_Kategorien svarte er den st\xc3\xb8rste og politisk dominerende befolkningsgruppen i dagens S\xc3\xb8r-Afrika. Denne gruppen best\xc3\xa5r av mange forskjellige bantutalende spr\xc3\xa5kgrupper. Noen av disse er sv\xc3\xa6rt opptatt av sin etniske bakgrunn, andre er mer urbaniserte og opptatt av en felles s\xc3\xb8rafrikansk identitet. De st\xc3\xb8rste etniske gruppene her er zulu- og xhosa-folkene._NEWLINE_Kategorien hvite kan deles inn i to hovedgrupper: afrikaans- og engelsk-talende. Disse nedstammer hovedsakelig fra to forskjellige innvandringsb\xc3\xb8lger til landet, den f\xc3\xb8rste i den nederlandske koloniepoken, den andre i den britiske. Innvandring fra andre europeiske land har foreg\xc3\xa5tt i mindre grad de siste 400 \xc3\xa5rene. I denne gruppen er ogs\xc3\xa5 en andel norske immigranter.  _NEWLINE_Kategorien fargede er en blanding av flere forskjellige etniske grupper. Felles for dem er at de stort sett er etterkommere etter slaver fra den nederlandske koloniepoken. Dermed er de ogs\xc3\xa5 stort sett afrikaans-talende, og dominerer de delene av landet som kolonien dekket, s\xc3\xa6rlig Cape Town og Wes-Kaap. En etnisk hovedkomponent i denne gruppen er khoisan, rester etter de opprinnelige folkegruppene som bodde i S\xc3\xb8r-Afrika f\xc3\xb8r b\xc3\xa5de bantutalende og hvite: khoikhoi og buskmennene eller san. En annen gruppe er kappmalayene (Cape Malays), som er etterkommere etter slaver tatt hovedsakelig fra Java i Indonesia. De har bevart sin islamske tro og har en egen kultur som har sitt sentrum i det malayiske kvartalet i Cape Town.  _NEWLINE_Kategorien indisk stammer i stor grad fra en indisk innvandringsb\xc3\xb8lge p\xc3\xa5 slutten av 1800-tallet. Disse er s\xc3\xa6rlig dominerende i omr\xc3\xa5der rundt Durban og i iKwaZulu-Natali, og ogs\xc3\xa5 rundt Johannesburg. Den indiske befolkningen i S\xc3\xb8r-Afrika er en av de st\xc3\xb8rste indiske befolkningsgruppene i verden, utenfor India. Det er ogs\xc3\xa5 betydelige grupper av kinesiske (ca. 100\xc2\xa0000 personer) og vietnamesiske s\xc3\xb8rafrikanere (ca. 50\xc2\xa0000 personer). I 2008 avgjorde Pretoria H\xc3\xb8yesterett at kinesiske s\xc3\xb8rafrikanere som ankom landet f\xc3\xb8r 1994, skulle bli regnet som fargede. Dette gjelder rundt 12\xc2\xa0000\xe2\x80\x9315\xc2\xa0000 etnisk kinesiske innbyggere som ankom f\xc3\xb8r 1994, ca. 3\xe2\x80\x935\xc2\xa0% av den totale kinesiske befolkningen i landet, og som et resultat av denne klassifiseringen vil disse falle inn under regjeringens BEE-politikk._NEWLINE_Det er en st\xc3\xb8rre flyktning- og asyls\xc3\xb8kergruppe i landet. If\xc3\xb8lge World Refugee Survey 2008 gjaldt dette rundt 144\xc2\xa0700 i 2007. De st\xc3\xb8rste gruppene er folk fra Zimbabwe (48\xc2\xa0400), Den demokratiske republikk Kongo (24\xc2\xa0800) og Somalia (12\xc2\xa0900). Disse er for det meste bosatt i Johannesburg, Pretoria, Durban, Cape Town og Port Elizabeth.\n_START_SECTION_\nSpr\xc3\xa5k\n_START_PARAGRAPH_\nS\xc3\xb8r-Afrika har elleve offisielle spr\xc3\xa5k. Afrikaans og engelsk var de to spr\xc3\xa5kene som var anerkjent av apartheidstaten, og i tillegg kommer zulu, xhosa, nordsotho, setswana (som man ogs\xc3\xa5 snakker i Botswana), s\xc3\xb8rsotho (som ogs\xc3\xa5 snakkes i Lesotho), tsonga (som ogs\xc3\xa5 snakkes i Mosambik), swazi (som man ogs\xc3\xa5 snakker i Swaziland), venda og s\xc3\xb8r-ndebele. Av disse spr\xc3\xa5kene tilh\xc3\xb8rer afrikaans og engelsk den indoeuropeiske spr\xc3\xa5kfamilien, mens resten er bantuspr\xc3\xa5k. I praksis fungerer engelsk som viktigste administrative spr\xc3\xa5k, supplert med et av de andre spr\xc3\xa5kene, avhengig av hvilken sammenheng eller landsdel man befinner seg i. De fleste innbyggerne i landet er dermed tospr\xc3\xa5klige, og l\xc3\xa6rer b\xc3\xa5de engelsk og et morsm\xc3\xa5l p\xc3\xa5 skolen. De tre st\xc3\xb8rste spr\xc3\xa5kgruppene er zulu, xhosa og afrikaans. Engelsken som snakkes i S\xc3\xb8r-Afrika, blir omtalt som s\xc3\xb8rafrikansk engelsk._NEWLINE_S\xc3\xb8r-Afrika har ogs\xc3\xa5 en rekke  \xc2\xabsemi-offisielle\xc2\xbb spr\xc3\xa5k som ogs\xc3\xa5 har en s\xc3\xa6regen stilling i grunnloven. Herav er de viktigste forskjellige khoisan-spr\xc3\xa5k; en rekke asiatiske spr\xc3\xa5k som brukes for eksempel av S\xc3\xb8r-Afrikas store indiske minoritet: urdu, hindi, tamil, arabisk og ogs\xc3\xa5 en rekke europeiske spr\xc3\xa5k som portugisisk, tysk og gresk. Hebraisk er ogs\xc3\xa5 med i denne gruppen._NEWLINE_Ved siden av de offisielle og de halvoffisielle spr\xc3\xa5kene har S\xc3\xb8r-Afrika en rekke kreol- og blandingsspr\xc3\xa5k. I Soweto/Johannesburg snakkes det for eksempel et spr\xc3\xa5k som ofte g\xc3\xa5r under navnet isiCamtho eller tsotsitaal, og som er dominert av en forenklet zulu og xhosa, ispedd en rekke uttrykk og talem\xc3\xa5ter fra afrikaans og engelsk. Dette spr\xc3\xa5ket er ikke bare livskraftig, men dominerende innen popul\xc3\xa6rkulturen; musikk, filmer og ikke minst i S\xc3\xb8r-Afrikas mange s\xc3\xa5peoperaer p\xc3\xa5 TV. Et annet kreolspr\xc3\xa5k er det s\xc3\xa5kalte fanegalo, som f\xc3\xb8rst og fremst er i bruk i gruvene. Dette er en kombinasjon av s\xc3\xb8rafrikanske bantuspr\xc3\xa5k, blandet opp med afrikaans, portugisisk og ogs\xc3\xa5 til dels swahili. Fanegalo er ogs\xc3\xa5 i bruk i andre land i det s\xc3\xb8rlige Afrika, for eksempel i gruvesamfunnene i Zambia.\n_START_SECTION_\nReligion\n_START_PARAGRAPH_\nIf\xc3\xb8lge folketellingen i 2001 utgjorde kristne 79,7\xc2\xa0% av befolkningen. Dette inkluderer medlemmer av Zion Christian Church 11,1\xc2\xa0%, pinsevenner 8,2\xc2\xa0%, romersk-katolske 7,1\xc2\xa0%, metodister 6,8\xc2\xa0%, nederlandske reformerte 6.7\xc2\xa0%, den anglikanske kirke 3,8\xc2\xa0%, og andre kristne 36\xc2\xa0%. Islam utgjorde 1,5\xc2\xa0% av befolkningen, hinduisme om lag 1,3\xc2\xa0%, og j\xc3\xb8dedommen 0,2\xc2\xa0%. 15,1\xc2\xa0% hadde ingen religi\xc3\xb8s tilknytning, 2,3\xc2\xa0% tilh\xc3\xb8rte andre religioner og 1,4\xc2\xa0% var uspesifiserte._NEWLINE_African Indigenous-kirkene er den st\xc3\xb8rste av de kristne gruppene. Man antar at mange av de personene som ikke oppga noen tilknytning til noen organisert religion, faller inn under tradisjonelle afrikanske religioner (TAR). Mange har en synkretistisk religionsut\xc3\xb8velse p\xc3\xa5virket av kristne dogmer og TAR._NEWLINE_Det er ingen bevis for at islam var kjent for zuluene, swaziene eller xhosaene p\xc3\xa5 \xc3\xb8stkysten f\xc3\xb8r kolonitiden. Mange s\xc3\xb8rafrikanske muslimer blir beskrevet som fargede, spesielt gruppen av Kappmalayene i provinsen Wes-Kaap. Andre er beskrevet som indere, eksempelvis i iKwaZulu-Natali, blant annet n\xc3\xa5r forfedre kom som handelsmenn fra S\xc3\xb8r-Asia. Det ansl\xc3\xa5s at islam er den raskest voksende religionen, [108] med seksdoblet antall svarte muslimer fra 12000 i 1991 til 74700 i 2004._NEWLINE_Hinduismen dateres tilbake til den britiske kolonitiden prim\xc3\xa6rt, men senere b\xc3\xb8lger med innvandrere fra India har bidratt til en betydelig hinduistisk befolkning. De fleste hinduer er etnisk s\xc3\xb8rasiatiske, men det er mange som kommer fra blandet rase, samt mange regner ogs\xc3\xa5 med at innsatsen til hinduistiske misjon\xc3\xa6rer som ISKCON har gitt utslag. Andre religioner i mindre tall er sikhismen, jainisme og bahai.\n_START_SECTION_\nHistorie\n_START_PARAGRAPH_\nS\xc3\xb8r-Afrika har en sv\xc3\xa6rt sammensatt, komplisert og blodig historie, preget av forskjellige folkegruppers migrasjoner og en derav f\xc3\xb8lgende kamp for plass og \xc3\xb8konomiske ressurser mellom ulike etniske og kulturelle grupper.\n_START_SECTION_\nF\xc3\xb8rhistorisk tid\n_START_PARAGRAPH_\nNoen av de eldste arkeologiske sporene i verden har blitt funnet i S\xc3\xb8r-Afrika. Beinrester etter Australopithecus Africanus er rundt 2,5 millioner \xc3\xa5r gamle. Spor etter Homo sapiens er datert tilbake til 100 000 f.Kr. San-folket (tidligere kalt buskmenn) er den eldste fortsatt eksisterende folkegruppen i S\xc3\xb8r-Afrika. San-folket var et jeger-samler-folk. Spor etter dem i form av hulemalerier er funnet over hele landet, de eldste datert tilbake til 20\xc2\xa0000 \xc3\xa5r f.Kr. Noen f\xc3\xa5 san holder fortsatt til i Kalahari-\xc3\xb8rkenen. Senere skilte khoikhoi-folket (nedsettende kalt \xc2\xabhottentotter\xc2\xbb) seg ut fra san. Khoikhoi-folket var pastauralister, og holdt til i omr\xc3\xa5det rundt n\xc3\xa5v\xc3\xa6rende Cape Town og i Cape. De ble nesten utryddet av europeerne, men restene av dem ble inkorporert i den s\xc3\xa5kalte \xc2\xabfargede\xc2\xbb befolkningen. Et ofte brukt fellesnavn for disse to folkegruppene er khoisan._NEWLINE_Bantu-talende folkegrupper kom inn i S\xc3\xb8r-Afrika nordfra ca. 500 \xc3\xa5r e.Kr. Bantuene var jernalderfolk  som drev med kvegdrift og jordbruk, de var til \xc3\xa5 begynne med nomadiske, men slo seg etter hvert ned. En sivilisasjons-topp oppsto ved Mapungubwe, helt nord i S\xc3\xb8r-Afrika rundt 1300 e.Kr. hvor man har gjort funn av b\xc3\xa5de ganske avanserte arkitektoniske strukturer, kinesiske handelsgjenstander og penger. Mest kjent er en forgylt nesehornsfigur. Mapunguwe-sivilisasjonen flyttet seg senere opp til Great Zimbabwe. Bantufolkene migrerte i flere puljer, og etter hvert befolket de store deler av S\xc3\xb8r-Afrika. Den sist ankommende gruppen, nguni-gruppen, som ogs\xc3\xa5 innbefatter zulu- og xhosa-folket kom helt ned mot Fish River, hvor de etter hvert traff p\xc3\xa5 europeere p\xc3\xa5 vei \xc3\xb8stover.\n_START_SECTION_\nKolonitid\n_START_PARAGRAPH_\nS\xc3\xb8r-Afrikas moderne historie startet i 1652, da det nederlandske ostindia-kompaniet grunnla en forsyningsstasjon for skip som dro mellom Europa og Asia ved Kapp det gode h\xc3\xa5p. Stasjonen utviklet seg snart til byen Kappstaden eller Cape Town, og ekspanderte, og ble til Kappkolonien, som strakk seg lenger og lenger \xc3\xb8stover i landet. Khoi- og san-folkene ble raskt enten utryddet eller assimilert blant europeernes slaver, som stort sett ble importert fra de asiatiske koloniene._NEWLINE_Rundt 1700 rakk koloniene helt frem til Fish River, hvor de traff p\xc3\xa5 bantutalende xhosaer p\xc3\xa5 vei s\xc3\xb8rover. Krig om land og kveg oppsto, og varte i hvert fall de neste hundre \xc3\xa5rene. Da Storbritannia besatte Kappkolonien i 1806, oppsto det uro mellom administrasjonen og de nederlandske settlerne (etter hvert kalt boere). Da England i 1833 forb\xc3\xb8d slaveri i sine kolonier, s\xc3\xa5 boerne dette som en forn\xc3\xa6rmelse mot en gudegitt orden, store grupper av boerne migrerte derfor nordover gjennom \xc3\xb8rkenen p\xc3\xa5 jakt etter bedre land og for \xc3\xa5 grunnlegge en egen republikk. Denne utvandringen har siden blitt legendarisk i boernes nasjonsbyggingsprosjekt under betegnelsen det store trekket. Den mest kjente av boerrepublikkene var Transvaal eller de Zuid-Afrikaansche Republiek. Boerne traff p\xc3\xa5 flere bantutalende folkegrupper, og konflikten mellom hvit og svart fortsatte. _NEWLINE_Oppdagelsen av diamanter (1867) og gull (1886) i boerrepublikkene skapte velstand, og f\xc3\xb8rte til massiv emigrasjon fra Europa, ogs\xc3\xa5 nordmenn dro til S\xc3\xb8r-Afrika. Men rikdommen f\xc3\xb8rte ogs\xc3\xa5 til splid mellom boerne og de nye settlerne samtidig som britene gjorde flere fors\xc3\xb8k p\xc3\xa5 \xc3\xa5 annektere landet. Det hele kulminerte i to kriger: Transvaalkrigen, ogs\xc3\xa5 kalt 1. boerkrig 1880\xe2\x80\x931881, hvor boerne beholdt retten til \xc3\xa5 styre i Transvaal. Den store boerkrigen 1899\xe2\x80\x931902 tapte imidlertid boerne. I \xc3\xa5rene etter den siste boerkrigen kom det til en gradvis forsoning mellom briter og boere, og i 1910 ble Unionen S\xc3\xb8r-Afrika dannet som et selvstyrende dominion i Det britiske samveldet. Dette forbedret imidlertid ikke forholdene for de svarte, som stadig ble mer undertrykket. I 1913 ble den s\xc3\xa5kalte landact innf\xc3\xb8rt, som forb\xc3\xb8d svarte jordeierskap utenfor noen sm\xc3\xa5 reservater. Disse reservatene ble under apartheidstaten gjort autonome, til s\xc3\xa5kalte bantustaner.\n_START_SECTION_\nNorsk innvandring og misjonsvirksomhet\n_START_PARAGRAPH_\nMarburg-settlementet var en av de f\xc3\xa5 norske bosettingene i S\xc3\xb8r-Afrika. De var 34 norske familier, hovedsakelig fra \xc3\x85lesund og Sunnm\xc3\xb8re, som i 1882 bosatte seg p\xc3\xa5 tildelt jord i den britiske Natal-kolonien. Dette skal ha v\xc3\xa6rt den f\xc3\xb8rste norske kolonien utenfor Amerika, og det eneste vellykkede skandinaviske bosettingsopplegget i S\xc3\xb8r-Afrika. _NEWLINE_Hans Schreuder innledet norsk misjonsvirksomhet i 1844 i Natal. Han fikk i 1850 slippe inn i Zululand og innledet misjonsarbeid der. Schreuder drev kartla zuluspr\xc3\xa5ket og ga ut en grammatikk, og en ordbok med oversettelse mellom norsk og zulu. Han skrev ogs\xc3\xa5 salmer p\xc3\xa5 zulu. Nils Astrup overtok da Schreuder d\xc3\xb8de. Dette var en av de f\xc3\xa5 stedene der de norske misjon\xc3\xa6rene bosatte i landet._NEWLINE_Etter 1910 kom mange norske hvalfangere til S\xc3\xb8r-Afrika, s\xc3\xa6rlig havnbyen Durban, og p\xc3\xa5 denne tiden ble det registrert 1600 norskf\xc3\xb8dte. Durban og omland er fortsatt det omr\xc3\xa5det med flest norsk\xc3\xa6ttede i Afrika. Den norske skolen i Durban ble avviklet i 1939 p\xc3\xa5 grunn av mangel p\xc3\xa5 elever (nye generasjoner var assimilert). De fleste norske og norsk\xc3\xa6ttede i Natal giftet seg med briter, sjelden med boere. Den radikale britiske forfatteren William Plomer angrep i romanen Turbott Wolfe nordmennene i Natal og Zululand, presten Schreuder og Astrup kom heldigst ut._NEWLINE_I Knysna hadde familien Thesen sl\xc3\xa5tt seg ned i 1869 og satte med sin forretningsvirksomhet preg p\xc3\xa5 byen. Arnt Leonard Thesen var Francis William Reitz' svigerfar. F.W. Reitz var en av de sentrale boer-politikerne i Oranjefristaten og i forbindelse med boerkrigen.\n_START_SECTION_\nApartheid-staten (1948\xe2\x80\x931990)\n_START_PARAGRAPH_\nEtter at det boer-dominerte Nasjonalistpartiet tok regjeringsmakten i 1948 ble diskrimineringen av svarte og andre ikke-hvite systematisert og forsterket gjennom den s\xc3\xa5kalte apartheid-politikken, som i praksis innebar at den svarte majoriteten ble ekskludert fra alle politiske og \xc3\xb8konomiske rettigheter. I 1961 ble S\xc3\xb8r-Afrika republikk etter en folkeavstemning blant landets hvite innbyggere. De fleste svarte opposisjonspartier, blant andre ANC og PAC, ble forbudt p\xc3\xa5 begynnelsen av 1960-tallet og flesteparten av lederne deres fengslet. ANC og tilsvarende partier flyttet hovedkvarterene sine ut av landet. Heretter fulgte et ti\xc3\xa5r hvor all motstand mot regimet l\xc3\xa5 nede. P\xc3\xa5 70-tallet kom en ny og mye mer militant generasjon av apartheidmotstandere. Denne bevegelsen var ledet av den unge aktivisten Steve Biko, som ble drept av politiet i 1977. 16. juni 1976 startet et massivt oppr\xc3\xb8r blant skolebarn i Johannesburg-townshipen Soweto. Dette innledet stadig eskalerende protestb\xc3\xb8lger, unntakstilstand og vold inntil Nelson Mandela kom til makten i 1994._NEWLINE_S\xc3\xb8r-Afrika hadde fra 1970-tallet og framover et f\xc3\xa5tall egenkonstruerte kjernefysiske v\xc3\xa5pen, men \xc3\xb8dela dem frivillig og ratifiserte ikke-spredningsavtalen i 1991. S\xc3\xb8r-Afrika er det eneste landet som har utviklet kjernefysiske v\xc3\xa5pen og i ettertid gitt avkall p\xc3\xa5 dem.\n_START_SECTION_\nSlutten p\xc3\xa5 apartheid (1990\xe2\x80\x931994)\n_START_PARAGRAPH_\nKrefter i den hvite mindretallsregjeringen begynte \xc3\xa5 innse i l\xc3\xb8pet av 80-tallet at apartheid m\xc3\xa5tte oppgis p\xc3\xa5 sikt. Dette f\xc3\xb8rte bl.a. til kontakter mellom Mandela og National Intelligence Service (NIS) fra 1985. I august 1989 trakk landets president Pieter Willem Botha seg, og Frederik Willem de Klerk, som hadde blitt leder av partiet i februar, tok over. Etter \xc3\xb8kende press b\xc3\xa5de innenlands og utenlands legaliserte F. W. de Klerk og den hvite regjeringen 2. februar 1990 de svarte opposisjonspartiene og friga fengslede politiske fanger. Dermed ble ANC, SACP, PAC, IFP og 31 andre organisasjoner lovlige. De Klerk argumenterte for at slike tiltak var n\xc3\xb8dvendige for at man kunne begynne med forhandlinger, som han ans\xc3\xa5 som n\xc3\xb8kkelen til fred. Nelson Mandela ble l\xc3\xb8slatt 11. februar 1990 fra Pollsmoor Prison i Paarl i en alder av 71, og holdt en tale til mange tusen tilhengere der han proklamerte at kampen mot apartheid m\xc3\xa5tte intensiveres og ikke ville bli enkel. Mandelas l\xc3\xb8slatelse ble sendt direkte p\xc3\xa5 TV og radio over hele verden og ble ansett som vendepunktet i landets historie._NEWLINE_Forhandlingenen mellom alle partier for \xc3\xa5 forberede det f\xc3\xb8rste frie valget fant sted mellom desember 1992 og november 1993 med NP og ANC som hovedakt\xc3\xb8rer. Ulike l\xc3\xb8sninger for overgangen til flertallsstyre ble diskutert, der De Klerk favoriserte en l\xc3\xb8sning med en koalisjonsregjering mellom NP og ANC i fem \xc3\xa5r f\xc3\xb8r fullt demokrati, mens Mandela krevde en direkte overgang til demokratisk styre etter prinsippet \xc3\xa9n person \xc3\xa9n stemme. Den skj\xc3\xb8re tilliten mellom partene og mellom De Klerk og Mandela ble hele tiden satt p\xc3\xa5 pr\xc3\xb8ve s\xc3\xa6rlig gjennom terroraksjoner fra h\xc3\xb8yreorienterte hvite organisasjoner, men ogs\xc3\xa5 v\xc3\xa6pnete aksjoner fra politiet. Volden fortsatte helt fram til noen dager f\xc3\xb8r valget 26. april 1994, og s\xc3\xa5 mange som 14\xc2\xa0000 antas \xc3\xa5 ha blitt drept mellom 1990 og 1994, flere personer enn som ble drept under det hvite styret._NEWLINE_I l\xc3\xb8pet av de fire dagene valglokalene var \xc3\xa5pne, gikk over 19 millioner s\xc3\xb8rafrikanere til stemmeurnene. Dette tilsvarte rundt 91\xc2\xa0% av alle stemmeberettigede. ANC vant valget med 62,6\xc2\xa0% av stemmene, Nationalistpartiet ble nest st\xc3\xb8rst med 20,4\xc2\xa0%. For \xc3\xa5 kunne endre lover og regler uten st\xc3\xb8tte ville de trengt 66\xc2\xa0% av stemmene. Nelson Mandela ble landets f\xc3\xb8rste svarte president 9. mai 1994, De Klerk ble en av to visepresidenter, og apartheidregimet var offisielt over. Landet fikk ogs\xc3\xa5 ny grunnlov, nytt flagg og ny provinsinndeling.\n_START_SECTION_\nDagens S\xc3\xb8r-Afrika (1994\xe2\x80\x93)\n_START_PARAGRAPH_\nMandela trakk seg som president i 1999, og Thabo Mbeki ble innsatt som president, et embete han beholdt til september 2008, da han ble tvunget til \xc3\xa5 g\xc3\xa5 av til fordel for overgangspresident (Kgalema Motlanthe). Han ble satt inn i p\xc3\xa5vente av neste valg, som ble gjennomf\xc3\xb8rt i april 2009. Jacob Zuma var p\xc3\xa5 den tiden allerede partileder for ANC og designert presidentkandidat, og ble s\xc3\xa5 valgt inn under parlamentsvalget i 2009.\n_START_SECTION_\nPolitikk og administrasjon\n_START_PARAGRAPH_\nS\xc3\xb8r-Afrika er det eneste landet i verden som styres fra tre hovedsteder: I byen Cape Town ligger parlamentet og dermed den lovgivende makt, i Pretoria holder regjeringen til og dermed den ut\xc3\xb8vende makt, og i Bloemfontein ligger h\xc3\xb8yesterett og dermed den d\xc3\xb8mmende makt. Dette bildet har imidlertid blitt forskj\xc3\xb8vet de siste \xc3\xa5rene, da en ny h\xc3\xb8yesterett som kun tar seg av grunnlovssp\xc3\xb8rsm\xc3\xa5l, den s\xc3\xa5kalte konstitusjonelle rett (Constitutional Court), har f\xc3\xa5tt sete i enda en by, Johannesburg. _NEWLINE_S\xc3\xb8r-Afrikas grunnlov ble vedtatt av S\xc3\xb8r-Afrikas parlament og undertegnet av president Nelson Mandela den 4. desember 1996. I to \xc3\xa5r f\xc3\xb8r dette gjaldt en overgangsgrunnlov vedtatt i forhandlingene som f\xc3\xb8rte fram til valget i 1994. Grunnloven regnes internasjonalt som sv\xc3\xa6rt liberal og inneholder blant annet en omfattende menneskerettighetserkl\xc3\xa6ring som skal hindre diskriminering og overgrep.\n_START_SECTION_\nStatsoverhode og regjering\n_START_PARAGRAPH_\nS\xc3\xb8r-Afrikas regjering har sete i Union Buildings, Pretoria. Landets president er p\xc3\xa5 samme tid regjeringssjef og statsoverhode og velges av parlamentet. Grunnloven forhindrer en president \xc3\xa5 sitte mer enn to perioder.\n_START_SECTION_\nParlament\n_START_PARAGRAPH_\nS\xc3\xb8r-Afrika har et tokamret parlament som m\xc3\xb8tes hver sommer, fra oktober til mars. National Council of Provinces er et slags overhus, og best\xc3\xa5r av 90 medlemmer, uavhengig av folketall har hver provins ti representanter hver. Nasjonalforsamlingen (National Assembly) er underhuset. Medlemmene teller mellom 350 og 400 medlemmer, og disse velges proporsjonalt ut fra befolkningen, halvparten nasjonalt og halvparten fra provinsielle lister. Valg holdes hvert femte \xc3\xa5r samtidig for hvert kammer. Lederen av majoritetspartiet er ogs\xc3\xa5 landets president.\n_START_SECTION_\nPolitiske partier\n_START_PARAGRAPH_\nS\xc3\xb8r-Afrikas politikk domineres i dag av ANC, som har ledet frigj\xc3\xb8ringskampen og har ved alle fire valgene siden 1994 hatt resultater rundt 2/3-dels flertall. Ved valget i mai 2009 fikk den 65,9\xc2\xa0% av stemmene i Nasjonalforsamlingen, to plasser mindre enn 2/3-dels flertall som ville gi makt til \xc3\xa5 endre grunnloven alene. ANC er i dag i praksis et veldig liberalt parti, men er ogs\xc3\xa5 preget av en retorikk og arv fra antiapartheid-kampen da partiet lente seg mer i en sosialistisk retning. Det st\xc3\xb8rste opposisjonspartiet i dag er det liberale Democratic Alliance (DA), som har klart \xc3\xa5 f\xc3\xa5 omtrent halvparten av stemmene som ikke g\xc3\xa5r til ANC, alts\xc3\xa5 16,7\xc2\xa0% ved valget i 2009. Partiet har mest st\xc3\xb8tte i den hvite og \xc2\xabfargede\xc2\xbb delen av befolkningen og har dermed ogs\xc3\xa5 sitt tyngdepunkt i provinsen Wes-Kaap. Denne delstaten er den eneste som ikke ledes av ANC. DAs profilerte formann Helen Zille er f\xc3\xb8rsteminister her._NEWLINE_Congress of the People (COPE) ble grunnlagt i 2008 av utbrytere fra ANC. ANCs interne behandling av overgangen fra president Mbeki til Zuma og stadige korrupsjonssaker ga grunnlag til det. Som nystartet parti ble den tredje st\xc3\xb8rst med 7,4\xc2\xa0%. Deretter kommer zulupartiet Inkatha Freedom Party som har mistet mye av sin betydning over de siste 15 \xc3\xa5r, ogs\xc3\xa5 i sitt opprinnelige hovedomr\xc3\xa5de iKwaZulu-Natali. Den oppn\xc3\xa5dde 4,55\xc2\xa0% i mai 2009. Independent Democrats, United Democratic Movement og Freedom Front Plus og African Christian Democratic Party har alle f\xc3\xa5tt under 1\xc2\xa0% av stemmene og har dermed ingen stor betydning. Ytterlige fem partier har tilsammen f\xc3\xa5tt seks seter i Nasjonalforsamlingen. Boerregimets Nasjonalistpartiet har blitt del av ANC.\n_START_SECTION_\nN\xc3\xa6ringsliv\n_START_PARAGRAPH_\nS\xc3\xb8r-Afrika er et mellominntektsland med rike naturressurser, velutviklet \xc3\xb8konomi, lovgivning, kommunikasjonssektor, energiforsyning og transportsektor. Den s\xc3\xb8rafrikanske finanssektoren er velutviklet og b\xc3\xb8rsen er den viktigste i Afrika, infrastrukturen i landet er moderne. Landets jevne \xc3\xb8konomiske vekst har f\xc3\xb8rt til \xc3\xb8kende behov for elekrisitet, mens kraftverkskapasiteten ikke har v\xc3\xa6rt \xc3\xb8kt. Det har f\xc3\xb8rt til en elektisitetskrise som f\xc3\xb8rer til planlagte og u\xc3\xa5planlagte brudd i str\xc3\xb8mforsyningen over store deler av landet. Landets \xc3\xb8konomiske sentrum er Gauteng-provinsen med Johannesburg. Her bor 20% av landets befolkning som st\xc3\xa5r for en tredjedel av landets verdiskapning, noe som tilsvarer ca. 10% av Afrikas totale verdiskapning.\n_START_SECTION_\nNaturressurser\n_START_PARAGRAPH_\n\xc3\x98konomiens viktigste gren er fortsatt gruvedrift til utvinning av naturressursene. Landet har betydelige andeler av noen av verdens viktigste mineraler. Det er ansl\xc3\xa5tt at den har 88% all platinum p\xc3\xa5 jorden, 80% av all mangan, 72% av krom, 40% av gull og 45% av vanadium (2007). Landet er en av de ledende produsenter av edelmetaller som gull og platinum, dessuten andre metaller og kull. S\xc3\xb8r-Afrika er verdens fjerde st\xc3\xb8rste produsent av diamanter. Den var i 2007 verdens st\xc3\xb8rste produsent for aluminium-silikat, platinum, vanadium og vermikulitt og andre st\xc3\xb8rste produsent for gull, mangan, titanium og zirkonium. Gruvedriftsektoren er fortsatt landets st\xc3\xb8rste arbeidsgiver med 460.000 direkte ansatte og ytterlige 400.000 ansatte i avhenigige bedrifter.\n_START_SECTION_\nFattigdom\n_START_PARAGRAPH_\nInntekter og formue er sv\xc3\xa6rt ulikt fordelt i S\xc3\xb8r-Afrika. Sammen med blant annet Brasil og India har S\xc3\xb8r-Afrika en av de st\xc3\xb8rste forskjellene mellom rik og fattig, if\xc3\xb8lge UNDP (se ogs\xc3\xa5 Demografi). Store deler av befolkningen lever under FNs fattigdomsgrense, og arbeidsledigheten ligger p\xc3\xa5 rundt 30\xc2\xa0%. De fattige kommer nesten utelukkende fra de fargede og svarte befolkningsdelene som f\xc3\xb8lge forfordeling av disse gruppene under apartheidstiden. Den h\xc3\xb8ye andelen med hiv-infiserte(aids)syke har v\xc3\xa6rt en tilleggsbelastning for landet i form av uf\xc3\xb8rhet og behandlingskostnader. For \xc3\xa5 bedre svarte og fargedes vilk\xc3\xa5r f\xc3\xb8rer regjeringen en politikk under navnet \xc2\xabBlack Economic Empowerment\xc2\xbb som gj\xc3\xb8r det enklere for disse \xc3\xa5 f\xc3\xa5 utdannelse og arbeid. Politikken p\xc3\xa5legger h\xc3\xb8yskoler og bedrifter \xc3\xa5 kvotere inn fargede etter et poengsystem.\n_START_SECTION_\nNorges bistand\n_START_PARAGRAPH_\nNorge har gitt bistand til den s\xc3\xb8rafrikanske \xc3\xb8konomien siden 1994. I 2006 var Norges \xc3\xb8konomiske bistand 90 millioner kroner.\n_START_SECTION_\nKalender og helligdager\n_START_PARAGRAPH_\nNasjonaldag: Frihetsdagen 27. april og 31. mai\n_START_SECTION_\nForskning\n_START_PARAGRAPH_\nFlere viktige vitenskapelige og teknologiske bidrag har sin opprinnelse fra S\xc3\xb8r-Afrika. Den f\xc3\xb8rste menneske-til-menneske-hjertetransplantasjonen ble utf\xc3\xb8rt av hjertekirurgen Christiaan Barnard ved Groote Schuur Hospital i desember 1967. Max Theiler utviklet en vaksine mot gulfeber, Allan McLeod Cormack var en pioneer innen computertomografi (CT), og Aaron Klug utviklet krystallografiske elektronmikroskopteknologi. Disse fremstegene ble alle anerkjent ved Noberlpriser. Sydney Brenner var den som sist mottok denne, i 2002, for hans pioneerarbeid innen molekyl\xc3\xa6r biologi._NEWLINE_Mark Shuttleworth grunnla et tidlig internettsikkerhetsselskap, Thawte, som s\xc3\xa5 ble kj\xc3\xb8pt ut av det verdensledende VeriSign. Han er senere kjent som grunnlegger av Linux-varianten Ubuntu. Til tross for regjeringens arbeid for \xc3\xa5 oppmuntre til entrepren\xc3\xb8rskap innen bioteknologi, IT og andre h\xc3\xb8ytekonologiske felt, har ingen banebrytende selskaper blitt grunnlagt i S\xc3\xb8r-Afrika. Imidlertid er det et uttrykt m\xc3\xa5l fra regjeringens side at \xc3\xb8konomien baseres mer p\xc3\xa5 avansert teknologi, ettersom man har innsett at s\xc3\xb8rafrikanere ikke kan konkurrere med selskaper i Det fjerne \xc3\xb8sten innen produsering, og heller ikke kan basere seg p\xc3\xa5 mineralinntekter i det uendelige._NEWLINE_S\xc3\xb8r-Afrika har dyrket frem et spirende astronomifellesskap. Southern African Large Telescope, det st\xc3\xb8rste optiske teleskopet p\xc3\xa5 den s\xc3\xb8rlige halvkule, er plassert her. S\xc3\xb8r-Afrika holder med p\xc3\xa5 bygningen av Karoo Array Telescope, som en del av Square Kilometer Array-prosjektet (SKA), hvor S\xc3\xb8r-Afrika er finalist sammen Australia for \xc3\xa5 bli vert for prosjektet.\n_START_SECTION_\nUtdanning\n_START_PARAGRAPH_\nAnalfabetisme: I 2003 var 17,6\xc2\xa0% av den voksne befolkningen (15 \xc3\xa5r og eldre) analfabeter.\n_START_SECTION_\nHelse\n_START_PARAGRAPH_\nHiv er \xc3\xa5 anse som et stort helseproblem, s\xc3\xa6rlig i den svarte befolkningen. Et anslag for 2001 kunne vise at n\xc3\xa6rmere 20 prosent av S\xc3\xb8r-Afrikas samlede befolkning mellom 15 og 49 \xc3\xa5r var hiv-smittet.\n_START_SECTION_\nKriminalitet\n_START_PARAGRAPH_\nKriminalitet er et stort problem i S\xc3\xb8r-Afrika. If\xc3\xb8lge FN-statistikk for tidsrommet 1998-2002 ligger S\xc3\xb8r-Afrika p\xc3\xa5 annen plass internasjonalt i kategoriene overfall og voldtekt. Kriminalitet har f\xc3\xb8rt til at den rikere delen av befolkningen i stor grad har flyttet inn i egne boligfelt beskyttet av elektriske gjerder og bom-kontrollerte innganger. Kriminalitet nevnes ogs\xc3\xa5 sv\xc3\xa6rt ofte som motivasjon for fraflytting blant s\xc3\xb8rafrikanske emigranter. Turismen blir ogs\xc3\xa5 helt klart negativt ber\xc3\xb8rt av kriminaliteten i landet."